Stafie | Solidariteit Helpende Hand
Kan jy, as jy aan jou kinderjare terugdink, onthou dat jy ooit honger moes gaan slaap? Daar is tans so baie kleuters in Suid-Afrika wat wel hartseer en honger bed toe gaan. Ons wil nie hê ons kinders moet bedelaars wees nie, en ons by Helpende Hand wil ook nie bedel om nié bedelaars van hulle te maak nié. Helpende Hand wil graag aanhou voorsien waar nodig, en steeds die kleuterskole help wat by die Kosblikkie-projek baat. Ons gaan dit doen deur selfonderhoudend te word.
Daarom is Helpende Hand opgewonde om aan te kondig dat ons die kommersiële mark betree met 'n produk van hoë gehalte, die StopHonger-proteïenontbytstafie. Deur die bemarking van hierdie produk wil ons die hongersnood onder kinders volhoubaar aanpak en terselfdertyd werkskepping aanwakker.
Die StopHonger-proteïenstafie is gebore uit 'n bekommernis dat die Kosblikkie-projek nie volhoubaar sal wees as Helpende Hand aanhoudend, én met die groeiende nood, fondse moet genereer en donasies moet insamel nie.
Aan die een kant wil ons 'n bewustheid onder die vermoënde ouer kweek dat hulle danksy hul ondersteuning van die stafie-projek indirek sorg vir dié wat nie het nie, maar aan die ander kant wil ons ook vir die vermoënde ouer se kind iets bied en dit is 'n peuselhappie van hoë gehalte om in die kosblik te pak. Só help ons mekaar en word die projek meer volhoubaar.
Agente word benodig om saam te werk en met die verkope te help. Ons wil egter ook graag hê dat die publiek die stafies vir hul gesinne moet aankoop. Die StopHonger-stafie is 'n baie mooi versinnebeelding van gemeenskapskrag en gemeenskapsgawes wat bymekaar kom om iets daar te stel wat produktief, maar ook volhoubaar is vir ons honger kleuters.
Ons wil armoede saam met jou beveg! Dit is onaanvaarbaar dat ons kleuters honger is en dit is ook onaanvaarbaar dat ons niks daaromtrent doen nie. Met die aankoop van een StopHonger-stafie, word een honger kind gevoed.
R20 per stafie | R400 per boks
Boks / Individuele stafies?*
Boks (20 stafies per boks)
Piesang en KaramelMango, Pynappel & KlapperSonneblom-& Pampoen saad
20 stafies per boks
Baie dankie vir jou belangstelling om 'n agent vir die StopHonger-proteïenontbytstafie te word. As jy ekstra inkomste wil genereer en bereid is om 'n minimale belegging te maak in jou eie onderneming, kontak ons gerus en word 'n agent vir Stop Honger-energiestafies in jou dorp.
Ons is op soek na agente in verskillende dele van Suid-Afrika om Helpende Hand te help met die verkoop van hierdie energiestafies. Die idee is om met die geld wat hieruit gemaak word 'n bord kos vir 'n honger kind voor te sit.
Dit is belangrik dat die agent 'n manier moet hê om die produkte by een of ander afsetpunt te verkoop en oor geld sal beskik om bestellings op 'n KBA-basis te plaas. Die winsgrense is baie laag en daarom is dit belangrik om hieroor te besin.
Betaling van alle bestellings is op die basis van kontant by aflewering en die produk word verpak in eenhede van 20 stafies Om te begin moet 'n voornemende agent sowat R10 000 beskikbaar hê.